મનમાં નિશ્ચય કરી મેં ચાચાને કહ્યું, “લાવો, એક થી બે ભલા”, અને એમને આશ્વાસન આપ્યું કે ચંબા પહોંચી નગરપાલિકામાં જાણ કરાવીશ, જેટલો કચરો જમા થયો છે એનો કંઈક નિકાલ લાવે. અને મનોમન વિચારી લીધું. ‘હા, ઉતારીશ મારા સંસ્મરણોને સોશ્યિલ મિડિયાની પાટી પર, ત્યાંના સૌંદર્યનું પેટ ભરીને વર્ણન કરીશ, સાથે સાથે ત્યાંની સમસ્યાનો અરીસો પણ દેખાડીશ. પણ એ ભૂમિનું નામ નહી કહું. હોઇ શકે કે વાચકમિત્રોને મારું વલણ ખોટું લાગશે, પણ ઉમ્મીદ રાખીશ કે તેઓ મારી ભાવનાઓ સમજશે, કે કેટલાક સ્થળો આપણી પહોંચથી દૂર, ગુપ્ત રહે એમાંજ આપણી ભલાઇ છે.’